**Ernest Watson Burgess**, nado o 16 de maio de 1886 en Tilbury, Ontario e finado o 27 de decembro de 1966, Chicago  foi un sociólogo canadense. Representou á Escola de Socioloxía de Chicago de orientación socioecolóxica, que desenvolveu a socioloxía urbana nos Estados Unidos nos anos vinte. En 1934 foi Presidente da American Sociological Association, en 1952-1953 foi o primeiro presidente da Society for the Study of Social Problems (SSSP). Foi o primeiro, xunto con Robert Park, en empregar o termo 'ecoloxía humana'.

Traxectoria
-----------

### Carreira

Burgess completou o seu grao (*Bachelor*) no Kingfisher College de Oklahoma en 1908 e un ano despois trasladouse á Universidade de Chicago como estudante de doutoramento en socioloxía, onde recibiu o seu Ph.D en 1913. Sucedéronse varios postos de ensino e investigación ata que Burgess regresou a Chicago en 1916 e foi nomeado profesor asistente de socioloxía. Refírese a el como o primeiro "sociólogo novo" porque todos os demais profesores do departamento de Chicago proviñan doutros campos profesionais. En 1927 recibiu a condición de profesor titular, e en 1946 pasou a ser director do departamento de socioloxía. En 1951 converteuse en emérito, pero mantívose activo na investigación e na docencia e fundou o *Centro de Estudos Familiares*, que máis tarde se convertería no *Centro de Estudos Familiares e Comunitarios* (*Family and Community Study Center)*. En 1963 publicou un texto sobre socioloxía urbana xunto con Donald Bogue.

### Investigación

A investigación socio-ecolóxica urbana de Ernest Burgess xunto con Roderick Duncan McKenzie foi vital para o desenvolvemento de ideas relativas á transferencia das estruturas da ecoloxía animal e vexetal ás sociedades humanas. Os seus traballos fundamentáronse nun concepto espacial "absolutista", onde o espazo é interpretado como unha entidade separada da acción humana. A premisa básica é que as persoas necesitan adaptarse ao seu contorno natural, dentro de comunidades sociais específicas en territorios delimitados, como barrios ou distritos urbanos. A estruturación destas áreas ou territorios baséase na formación de comunidades homoxéneas, que se forxan debido á presión para a adaptación e que se poden caracterizar por diferentes variables, tales como a pertenza a unha determinada clase social ou etnia.

O concepto de cidade de Louis Wirth fundamentouse en gran medida na investigación de Burgess. A través das súas pesquisas, Burgess e o seu colega Robert Ezra Park desenvolveron o chamado "modelo de zonas" ou "modelo de anel" no ano 1925. Este modelo urbano pretende ilustrar a estrutura social dunha cidade, utilizando a Chicago como exemplo e propondo que as cidades se desenvolven en zonas concéntricas, cada unha cun tipo de uso do solo predominante.

Obra (escolma)
--------------

* Ernest W. Burgess, Robert E. Park: *Introduction to Science of the Sociology*. 1921, ISBN 0-8371-2356-9
* Ernest W. Burgess, Robert E. Park, Roderick D. McKenzie (Hrsg.): *The City*. University of Chicago Press, Chicago 1925, ISBN 0-226-64611-4.
* *Contributions to Urban Sociology.* University of Chicago Press, Chicago 1964, ISBN 978-0-226-08055-0.
* *The Function of Socialization in Social Evolution.* HardPress Publishing 2013, ISBN 978-1-313-46819-0.
* *Personality and the Social Group.* Forgotten Books, London 2018, ISBN 978-1-330-29705-6.

Notas
-----

1. ↑  "Ernest Watson Burgess ; Urban Sociology, Social Disorganization & Social Ecology". *www.Britannica.com* (en inglés). Consultado o 2023-10-08.
2. ↑  ASA: Presidents (*en inglés*)
3. ↑  "The Society for the Study of Social Problems ; Past Presidents, Vice-Presidents & Editors". *www.sssp1.org*. Consultado o 2023-10-08.
4. ↑  Biografía: *Ernest W. Burgess*, American Sociological Association.
5. ↑  Burgess, Ernest Watson; American Sociological Association (1926). *The urban community : selected papers from the Proceedings of the American sociological society, 1925*. Chicago : University of Chicago Press.
6. ↑  Wirth, Louis (1938-07). "Urbanism as a Way of Life". *American Journal of Sociology* (en inglés) **44** (1): 1–24. ISSN 0002-9602. doi:10.1086/217913.
7. ↑  Park, Robert E.; Burgess, Ernest W. Sampson, Robert J. ed. *The City*. Heritage of Sociology Series (en inglés). Chicago, IL: University of Chicago Press.

Véxase tamén
------------

### Outros artigos

* Ecoloxía humana
* Modelo de zona

### Ligazóns externas

* *Ernest W. Burgess*, Asociación Americana de Sociolóxica (inglés)
* *Guía de Ernest Watson Burgess Papers.* *Addenda 1910-1966*, Biblioteca da Universidade de Chicago (inglés)
* *Ernest Watson Burgess.* *sociólogo estadounidense* , Encyclopaedia Britannica (inglés).